ગુજરાતનાં મહેસાણા જિલ્લાનાં બોકરવાડા ગામનાં વતની અને કાપડનાં બહુ મોટા – સક્ષમ કારોબારી શ્રી અશોકકુમાર હિંમતલાલ શાહ અને તેમનાં ધર્મપત્ની શ્રીમતી પ્રતિમાબેનનાં ઘરે તા. 8 ફ્રેબુઆરી – 1977 નાં અતિ શુભ દિને ॐઋષિ પ્રિતેશભાઇનો જન્મ થયો. સિલ્વર નહીં પણ ગોલ્ડન સ્પૂન સાથે જન્મેલા ॐઋષિનાં જીવનમાં અગિયાર વર્ષની ઉમરે એક અણધાર્યો વળાંક આવ્યો. લાખો વ્યક્તિઓમાં કોઇ એકને થનારી એક અત્યંત ગંભીર બિમારી- રુમોટોઇડ આર્થરાઇટિસ નામની બિમારીએ તેમને જકડી લીધાં. તમામ પ્રકારની દવાઓ, દુનિયાભરનાં ડોકટરોનાં ઉપચારો અને અન્ય તમામ પ્રકારની સારવાર બાદ પણ ॐઋષિ આ અસહનીય બિમારીનાં પંજામાંથી મુક્ત ના થઇ શક્યાં. આ ભયાનક બિમારીએ તેમને શારીરિક રીતે અસહાય બનાવી દીધાં. ના તો તેઓ ચાલી શકતા અને ના તો પોતાના હાથે કંઇ ગ્રહણ કરી શક્તા. આ કારમી શારીરિક પીડા જાણે એમનાં જીવનનો અભિન્ન હિસ્સો બની ગઇ. ત્રણ-ચાર વર્ષોની નિરાશા, હતાશા અને આંસુઓની કાળી રાતમાં ભટક્યા બાદ તેમનાં જીવનમાં સદ્દગુરૂરૂપી સૂર્ય ઉદિત થયો, જેણે તેમને પીડાની છાતી પર પગ મૂકી ખુશીઓને હાંસિલ કરવાનો માર્ગ દેખાડ્યો. એ હતાં પ.પૂ. સંતશ્રી ॐઋષિ પ્રિતેશભાઇનાં સદ્દગુરૂ પ્રસિધ્ધ જૈન આચાર્ય શ્રી મિત્રાનંદ સુરીશ્વરજી મહારાજશ્રી.